પાર્થ શાસ્ત્રી, અમદાવાદ: અમદાવાદને યુનેસ્કોએ વર્લ્ડ હેરિટેજ સિટીનું બિરૂદ આપ્યું તેમાં અમદાવાદીઓની છાતી ગજ ગજ ફૂલી ગઈ પરંતુ અહીંના હેરિટેજ સ્થળોની હાલત એટલી ગંદી થઈ ગઈ છે કે ત્યાં સ્થાપત્યોની સુંદરતા શોધવી મુશ્કેલ બની જાય છે. અમદાવાદની 15મી સદીમાં બનેલી આસ્ટોડિયા નજીક આવેલી દસ્તુર ખાન મસ્જિદનું જ ઉદાહરણ લો. અહીં આવનારા મુલાકાતીને તેના ઈન્ડો-ઈસ્લામિક બાંધકામની ભવ્યતા તો દેખાશે જ નહિં. મસ્જિદના પેસેજમાં ઠેરઠેર ગરમીથી બચવા લગાવેલા પીવીસીના પરદા જોવા મળશે. આ ઉપરાંત 20 જેટલા એ.સીના યુનિટના બહારના ભાગને કારણે મસ્જિદનો આખો દેખાવ ખરાબ થઈ ગયો છે. એ જ રીતે કારંજ વિસ્તારમાં ખાસ બજાર નજીક આવેલી 16મી સદીની શાહ કુપાઈ મસ્જિદમાં પતરાનું છાપરુ બનાવીને પંખા લગાવી દેવામાં આવ્યા છે.